[pic] | COMISIA EUROPEANĂ |

Bruxelles, 10.11.2010

COM(2010) 649 final

2010/0318 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 55/2008 al Consiliului de introducere a unor preferințe comerciale autonome pentru Republica Moldova

EXPUNERE DE MOTIVE

1. CONTEXTUL PROPUNERII

Republica Moldova (denumită în continuare „Moldova”) se confruntă cu dificultăți în ceea ce privește exporturile de vin către o parte dintre piețele sale tradiționale, situație care compromite redresarea sa economică și procesul de reformă aplicat cu determinare de guvernul moldovean.

Această situație a determinat Moldova să solicite Comisiei Europene, în iulie 2010, creșterea contingentului tarifar scutit de taxe vamale pentru vin în temeiul preferințelor comerciale autonome acordate Moldovei prin Regulamentul (CE) nr. 55/2008 al Consiliului din 21 ianuarie 2008[1]. Sectorul agricol reprezintă aproximativ 40% din economia Moldovei, iar sectorul vitivinicol constituie o parte importantă a acesteia, oferind locuri de muncă unor 300 000 de persoane (o pătrime din populația activă) care locuiesc, în principal, în zone rurale și care cultivă parcele familiale de dimensiuni mici și mijlocii.

Pentru a sprijini redresarea economică a Moldovei și pentru a oferi o perspectivă pozitivă persoanelor care lucrează în industria vitivinicolă din Moldova, se propune creșterea contingentului tarifar scutit de taxe vamale pentru vin de la 100 000 hectolitri (hl) la 150 000 hl pentru anul 2011, de la 120 000 hl la 180 000 hl pentru anul 2012 și la 240 000 hl pe an, începând cu anul 2013. Nivelul creșterii propuse se bazează pe faptul că Moldova a epuizat în mod sistematic contingentul în vigoare și pe potențialul sectorului de a-și îmbunătăți piețele de nișă din UE, precum și pe faptul că nivelul de creștere nu va destabiliza industria vitivinicolă a UE. Se așteaptă ca sectorul vitivinicol din Moldova să îmbunătățească în continuare calitatea vinurilor sale.

Având în vedere faptul că Regulamentul (CE) nr. 55/2008 al Consiliului expiră la 31 decembrie 2012 și că este importantă garantarea securității juridice pentru producători, exportatori și importatori, se propune prelungirea validității Regulamentului (CE) nr. 55/2008 al Consiliului cu încă trei ani, până la 31 decembrie 2015. Aceasta reprezintă o perioadă rezonabilă de timp, având în vedere perspectivele de creare a unei zone de liber schimb aprofundate și cuprinzătoare între UE și Moldova. De asemenea, pe lângă vin, Regulamentul (CE) nr. 55/2008 al Consiliului prevede contingente tarifare preferențiale și pentru alte produse. După analizarea situației în diferite sectoare în care există contingente, se propune continuarea creșterii progresive a unora dintre aceste alte contingente, în conformitate cu nivelurile indicate în tabelul 1 anexat la prezenta propunere.

2. TEMEIUL JURIDIC AL PROPUNERII

Temeiul juridic al propunerii îl constituie articolul 207 alineatul (2) din Tratatul privind funcționarea Uniunii Europene.

3. IMPLICAȚIILE BUGETARE

Propunerea de regulament nu prevede cheltuieli de la bugetul UE. Întrucât nivelul general al importurilor originare din Moldova nu reprezintă decât 0,04% din totalul importurilor Uniunii, o deschidere mai mare a pieței nu ar trebui să aibă efect negativ asupra UE. În prezent, aproximativ 90% din totalul importurilor originare din Moldova intră în UE fără plata taxelor vamale.

Contingentele tarifare suplimentare scutite de taxe vamale propuse pentru anii 2011 până în 2015 vor determina o pierdere nesemnificativă de venituri tarifare doar pentru anul 2011. Pentru anii 2012 până în 2015, nu se va înregistra nicio pierdere de venituri tarifare deoarece volumele de export actuale, originare din Moldova, pentru toate produsele care fac obiectul contingentelor tarifare anuale scutite de taxe vamale sunt acoperite de nivelul corespunzător anului 2012 al acestor contingente. Veniturile potențiale care ar fi putut fi generate de exporturile viitoare nu sunt considerate pierderi de venituri tarifare.

2010/0318 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

de modificare a Regulamentului (CE) nr. 55/2008 al Consiliului de introducere a unor preferințe comerciale autonome pentru Republica Moldova

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 207 alineatul (2),

având în vedere propunerea Comisiei Europene,

după transmiterea proiectului de act legislativ către parlamentele naționale,

hotărând în conformitate cu procedura legislativă ordinară,

întrucât:

(1) Regulamentul (CE) nr. 55/2008 al Consiliului[2] a intrat în vigoare la 31 ianuarie 2008 și este aplicat începând cu 1 martie 2008. Regulamentul introduce un regim specific de preferințe comerciale autonome (PCA) în ceea ce privește Republica Moldova (denumită în continuare „Moldova”). Regulamentul oferă liber acces pe piețele UE pentru toate produsele originare din Moldova, cu excepția anumitor produse agricole enumerate în anexa I la regulamentul respectiv pentru care au fost acordate concesii limitate, fie sub forma scutirilor de taxe vamale în limita contingentelor tarifare sau a reducerilor de taxe vamale.

(2) În cadrul politicii europene de vecinătate (denumită în continuare „PEV”), al planului de acțiune al PEV UE-Moldova și al Parteneriatului estic, Moldova a adoptat un program ambițios de asociere politică și de continuare a integrării economice împreună cu Uniunea Europeană. Negocierile pentru un nou acord de asociere au început în ianuarie 2010. De asemenea, Moldova realizează progrese importante în materie de apropiere a reglementărilor care vizează convergența cu legislația și normele Uniunii în perspectiva unor negocieri viitoare privind o zonă de liber schimb aprofundată și cuprinzătoare între UE și Moldova, în cadrul unui viitor acord de asociere.

(3) În fiecare an de la intrarea în vigoare a Regulamentului (CE) nr. 55/2008, contingentele tarifare stabilite pentru vin au fost au fost epuizate cu câteva luni înaintea finalului de an.

(4) Economia Moldovei este puternic afectată de efectele adverse ale crizelor financiare și economice mondiale. Sectorul vitivinicol oferă locuri de muncă pentru aproximativ 300 000 de persoane, iar exporturile de vin reprezintă o sursă importantă de venituri din exporturi.

(5) Pentru a sprijini eforturile Moldovei în conformitate cu PEV și cu Parteneriatul estic și pentru a oferi exporturilor sale de vin o piață atrăgătoare și fiabilă se propune creșterea contingentelor tarifare pentru vin actuale de la 100 000 hl[3] la 150 000 hl pentru anul 2011, de la 120 000 hl la 180 000 hl pentru anul 2012 și la 240 000 hl pe an începând cu 2013.

(6) Regulamentul (CE) nr. 55/2008 se aplică până la 31 decembrie 2012.

(7) Negocierile privind crearea unei zone de liber schimb aprofundate și cuprinzătoare între Uniune și Moldova reprezintă un obiectiv comun pentru Uniune și Moldova, de îndată ce Moldova își va fi demonstrat nivelul de pregătire pentru a negocia și a-și asuma efectele unei sarcini atât de ambițioase. Pentru a avea timp suficient în vederea unei pregătiri adecvate și a negocierilor privind crearea unei zone de liber schimb aprofundate și cuprinzătoare, este necesară extinderea Regulamentului (CE) nr. 55/2008 după data de 31 decembrie 2012.

(8) Adoptarea unei decizii privind reînnoirea Regulamentului (CE) nr. 55/2008 cu mult timp înainte de data expirării sale reprezintă o bună practică în vederea punerii, în timp util, la dispoziția operatorilor economici moldoveni a unui regim comercial transparent și previzibil pentru exporturile lor către Uniune după 31 decembrie 2012. Prin urmare, validitatea regulamentului respectiv ar trebui extinsă până la 31 decembrie 2015.

(9) Pe baza experienței dobândite în cadrul regimului actual al PCA și pentru a sprijini în continuare dezvoltarea economiei Moldovei și procesul de apropiere a reglementării care va conduce la convergența cu legile și normele Uniunii în contextul parteneriatului estic, este adecvată reexaminarea nivelului contingentelor tarifare pentru anumite produse acoperite de actualele PCA.

(10) Pentru a garanta respectarea obligațiilor internaționale ale Uniunii, preferințele incluse în prezentul regulament ar trebui să fie condiționate de continuarea sau reînnoirea derogării existente la obligațiile OMC obținute de Uniunea Europeană.

(11) Prin urmare, Regulamentul (CE) nr. 55/2008 ar trebui modificat în consecință,

ADOPTĂ PREZENTUL REGULAMENT:

Articolul 1

Regulamentul (CE) nr. 55/2008 se modifică după cum urmează:

1. La articolul 16, paragraful al doilea se înlocuiește cu următorul text:

„Se aplică până la 31 decembrie 2015.

Preferințele prevăzute în prezentul regulament încetează să se aplice, în întregime sau parțial, în cazul în care aceste preferințe nu sunt permise, în întregime sau parțial, pe baza unei derogări acordate de Organizația Mondială a Comerțului.

O astfel de încetare a efectelor se aplică începând cu ziua în care derogarea nu mai este aplicabilă.

Cu suficient timp înainte de data respectivă, Comisia publică un aviz în Jurnalul Oficial al Uniunii Europene pentru a informa operatorii și autoritățile competente. În aviz se identifică preferințele prevăzute în prezentul regulament care nu mai sunt aplicabile și data de la care preferințele nu mai sunt aplicabile.”

2. Tabelul 1 din anexa I se înlocuiește cu textul care figurează în anexa la prezentul regulament.

Articolul 2

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la […],

Pentru Parlamentul European Pentru Consiliu

Președintele Președintele

ANEXĂ

„ANEXA I

PRODUSE SUPUSE LIMITELOR CANTITATIVE SAU PLAFOANELOR DE PREȚURI MENȚIONATE LA ARTICOLUL 3

Fără a aduce atingere normelor de interpretare a Nomenclaturii Combinate, se consideră că textul descrierii mărfurilor are doar valoare orientativă, în măsura în care regimul preferențial este determinat, în cadrul acestei anexe, prin aplicarea codurilor NC. În cazurile în care în fața codului NC figurează un „ex”, regimul preferențial este determinat de domeniul de aplicare a codului NC și de cel al descrierii corespunzătoare, luate în considerare împreună.

1. Produse care fac obiectul contingentelor tarifare anuale scutite de taxe vamale

Linie bugetară | Venit[4] | perioadă de 12 luni începând cu zz/ll/aaaa | 2011 |

Articolul 120 | Impact asupra resurselor proprii (taxe vamale) | -0,1 |

Situația după acțiune |

2012 | 2013 | 2014 | 2015 |

Articolul 120 | - | - | - | - |

4. ALTE OBSERVAȚII

În 2008, implicațiile financiare ale acordării preferințelor comerciale autonome suplimentare Republicii Moldova, în ceea ce privește pierderea veniturilor tarifare, au fost estimate la suma brută de aproximativ 1 500 000 EUR (suma netă de 1 125 000 EUR).

Contingentele tarifare suplimentare scutite de taxe vamale propuse pentru anii 2011 până în 2015 vor determina o pierdere de venituri tarifare doar pentru anul 2011. Pentru anii 2012 până în 2015, nu se va înregistra nicio pierdere de venituri tarifare deoarece volumele de export actuale care provin din Moldova pentru toate produsele care fac obiectul contingentelor tarifare anuale scutite de taxe vamale sunt acoperite de nivelul corespunzător anului 2012 al acestor contingente. Veniturile potențiale care ar fi putut fi generate de exporturile viitoare nu sunt considerate pierderi de venituri tarifare.

În 2009, totalul importurilor de vin din Moldova s-a ridicat la 111 082 hl, și anume 11 082 hl în plus față de contingentul tarifar scutit de taxe vamale actual prevăzut pentru 2011, fapt ce determină, pe baza unei taxe medii de 13,1 EUR pe hl, o pierdere potențială de venituri tarifare mai mică de 150 000 EUR.

11 082 hl * 13,1 EUR/hl = 145 174 EUR (108 881 EUR net din venituri).

Contingentul tarifar scutit de taxe vamale actual pentru 2012 de 120 000 hl acoperă în întregime nivelul de export actual și, prin urmare, nu va determina o pierdere de venituri tarifare în 2012 și după această dată.

Totalul importurilor de grâu din Moldova în 2009 s-a ridicat la 38 232 de tone, un volum acoperit total de actualul contingent tarifar scutit de taxe vamale pentru 2012 de 50 000 de tone și, prin urmare, nu va determina o pierdere de venituri tarifare.

În 2009, contingentele tarifare scutite de taxe vamale pentru orz și porumb prezintă un sold neutilizat de 16,8% și 11,9 % și, prin urmare, se încadrează perfect în contingentele tarifare scutite de taxe vamale actuale stabilite pentru 2012; în consecință, nici acestea nu determină o pierdere de venituri tarifare.

[1] JO L 20, 24.1.2008, p. 1.

[2] JO L 20, 24.1.2008, p. 1.

[3] Hectolitri.

[4] În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, și anume sume brute după deducerea a 25 % reprezentând cheltuieli de taxare.